
Egy nagykanizsai informatikai klaszter kialakításának lehetőségei a Nagykanizsai Inkubátorház és Innovációs Központ vezetésével

Egyetemi tanulmányaim alatt került sor a Nagykanizsai Inkubátorház és Innovációs Központ létrehozására és megnyitására, amit egy tanórai kiselőadás keretében mutattam be. A létesítményben tett tanulmányi kirándulás alkalmával pedig még inkább megbizonyosodtam a téma jelentőségéről.
A kis- és középvállalkozások (kkv) kiemelkedő helyet foglalnak el a helyi és regionális gazdaságfejlesztésben, valamint kulcsszerepet töltenek be a munkahelyteremtésben, ezért támogatásuk elengedhetetlen.
Szakirodalmi áttekintésem során kiderült, hogy a kkv-k rendkívül fontos részét képezik az Európai Unió és Magyarország gazdaságának is, hiszen a vállalkozások 99,9%-át, illetve 99,8 %-át teszik ki. Az üzleti inkubáció megismerése pedig minden kezdő vállalkozás számára fontos, hiszen kiváló feltételeket nyújt ahhoz, hogy tevékenységüket hosszútávon és eredményesen tudják folytatni. Az kkv-k közötti együttműködés megteremtésével pedig versenyképességük még tovább növelhető, ennek megfelelően egy klaszterhez való csatlakozás kiváló lehetőséget jelenthet számukra.
Empirikus kutatásomban először a klaszterek létrehozásában, illetve vezetésében jártas szakemberekkel készített interjúk során arra kerestem a választ, hogy a szükséges feltételek rendelkezésre állnak-e, illetve megteremthetőek-e egy nagykanizsai informatikai klaszter létrehozásához. A Nagykanizsai Inkubátorház és Innovációs Központ vezetőjét pedig arról kérdeztem meg, hogy az intézmény megfelelően el tudná-e látni a klasztermenedzsment szervezet feladatait. Interjút készítettem Pannon Egyetem Nagykanizsai Kampuszának igazgatójával, valamint a nagykanizsai informatikai vállalkozások vezetőivel is, hogy felmérjem az egyetem és a cégek klaszterhez való csatlakozási szándékát.
Kutatásom során arra az eredményre jutottam, hogy a nagykanizsai informatikai vállalkozások egyelőre még nem állnak készen egy klaszterbe való tömörülésre, mivel az ehhez elengedhetetlen bizalom nem alakult ki közöttük. Azt is megállapítottam, hogy a Nagykanizsai Inkubátorház és Innovációs Központ jelenleg még nem lenne képes menedzselni egy klaszter működését, mind a megkérdezett vállalkozások többsége, mind pedig az intézmény vezetője szerint.
Pályamunkám végén megfogalmaztam a javaslataimat arra vonatkozóan, hogy milyen lépésekkel lehetne a klaszter létrehozásához szükséges feltételeket megteremteni. 



